বুয়েটের নতুন ছাত্রকল্যাণ পরিচালক অধ্যাপক আল আমিন সিদ্দিক
বাংলাদেশ প্রকৌশল বিশ্ববিদ্যালয়ের (বুয়েট) ছাত্রকল্যাণ পরিদপ্তরের পরিচালকের দায়িত্ব পেয়েছেন অধ্যাপক ড. মোহাম্মদ আল আমিন সিদ্দিক।
বিশ্ববিদ্যালয়ের রেজিস্ট্রার অধ্যাপক ড. মো. ফোরকান উদ্দিনের সই করা গতকাল সোমবারের এক অফিস আদেশে এ তথ্য জানানো হয়েছে।
এতে বলা হয়, বুয়েট কর্তৃপক্ষের নির্দেশ অনুযায়ী অধ্যাপক ড. মোহাম্মদ আল আমিন সিদ্দিক পরবর্তী নির্দেশ না দেওয়া পর্যন্ত অতিরিক্ত দায়িত্ব হিসেবে ছাত্রকল্যাণ পরিদপ্তরের দায়িত্ব পালন করবেন।
অতিরিক্ত দায়িত্ব পালনের জন্য তিনি নিয়মানুযায়ী ভাতা ও সুযোগ সুবিধা পাবেন।
পরিদপ্তরের বর্তমান পরিচালক অধ্যাপক ড. মো. মিজানুর রহমানকে অধ্যাপক ড. আল আমিন সিদ্দিককে দায়িত্ব বুঝিয়ে দেওয়ারও অনুরোধ জানানো হয়েছে অফিস আদেশে।
এর আগে গত মার্চের শেষদিকে মধ্যরাতে বুয়েট ক্যাম্পাসে ছাত্রলীগের নেতাকর্মীদের প্রবেশের ঘটনায় দায়িত্ব পালনে ব্যর্থতার অভিযোগ তুলে ছাত্রকল্যাণ পরিদপ্তরের পরিচালক অধ্যাপক মিজানুর রহমানের অপসারণের দাবি জানায় শিক্ষার্থীরা।
বুয়েট কর্তৃপক্ষের নিয়ম অনুযায়ী, শিক্ষার্থীদের নিরাপত্তার জন্য রাত সাড়ে ১০টার পর ক্যাম্পাসে অবস্থান করতে হলে ছাত্রকল্যাণ পরিদপ্তরের পরিচালকের অনুমতি দেওয়ার বিধান আছে।

বাংলাদেশ প্রকৌশল বিশ্ববিদ্যালয়ের (বুয়েট) ছাত্রকল্যাণ পরিদপ্তরের পরিচালকের দায়িত্ব পেয়েছেন অধ্যাপক ড. মোহাম্মদ আল আমিন সিদ্দিক।